Iohannis lansează programul ”A treia casă”, pentru românii care n-au decât două case

Printre promisiunile de campanie ale lui Klaus Iohannis se numără și lansarea programului național “A treia casă”, menit a le întinde o mână de ajutor românilor care n-au decât două case. Primarul Sibiului spune că tinerii trebuie sprijiniți de stat pentru a face rost de cât mai multe case, deoarece imobilele nu se mai cumpără la fel de ușor ca-n anii ’90 sau la începutul anilor 2000. ”Dacă astăzi deții doar două case cu etaj, este foarte greu să o cumperi pe a treia, deoarece cheltuielile sunt deja foarte mari, iar taxele te doboară. Chiar și mie mi-a fost dificil să achiziționez al treilea imobil. Noroc că nu-mi mai aduc aminte cum am făcut-o. Mă rog, știu că au fost niște probleme cu banii. Ce să zic, mi-a venit pe urmă foarte greu să mă repliez și să cumpăr a patra casă. N-a fost la fel de ușor ca la a cincea, dacă înțelegeți ce vreau să spun”, a declarat Klaus Iohannis, de-a lungul a trei zile de interviuri.

Iohannis a spus că un program național precum ”A treia casă” este binevenit, deoarece a treia casă este cel mai dificil de cumpărat, în special pentru cuplurile de tineri căsătoriți care n-o au nici pe prima. ”Momentan, încerc să găsesc o soluție la această problemă. Aș vrea ca unii români să-și poată lua mai întâi a treia casă, urmând să le achiziționeze pe primele două ulterior”, a explicat Iohannis.

Se pare că ideea programului ”A treia casă” i-a venit după ce a observat că mulți români care dețin doar două imobile sunt nevoiți să stea cu chirie într-o a treia locuință. ”Și atunci m-am gândit: de ce să plătească acei oameni chirie și să nu ia mai degrabă un împrumut bancar, pentru a-și achiziționa a treia casă?”, a povestit Iohannis, ușor amuzat de simplitatea soluției.